Filmat: "Tmur fl-appartament tal-eks mal-għarus il-ġdid biex tpattihielu"
Tfajla tmur fl-appartament tal-eks sieħeb tagħha mal-għarus il-ġdid tagħha, biex tpattihielu għall-mod ta' kif ġiet fi tmiemha r-relazzjoni tagħhom. Din hi l-istorja ta' film qasir ġdid bl-isem ta' Ostaġġ ( Hostage) , li qed isir minn tim żagħżugħ u beda jinġibed nhar l-Erbgħa li għadda. Newsbook.com.mt tkellem ma' Krystabel Galea, il-produttriċi u l-awtriċi tal-film, li spjegat kif l-idea tal-film nibtet meta hi u Jameson Cucciardi, id-direttur tal-film, xtaqu jaraw kemm jistgħu jaħdmu flimkien. Min-naħa tiegħu Jameson qal li dejjem jipprova jagħti l-ħin tiegħu lill-atturi u jkun hemm għalihom meta jkunu jridu jiddiksutu. Jipprova wkoll jagħtihom direzzjoni tajba sabiex flimkien jinterpretaw l-istorja li nkitbet. L-attriċi prinċipali tal-film, Alba Florian Viton, qalet li malli Krystabel offritilha l-opportunità li taħdem magħha, aċċettat mill-ewwel għax kienet taf li Krystabel serja ħafna f'xogħolha. L-atturi l-oħra tal-film huma Jean Paul Carbonaro, Ingrid Bolger, Claudia Agius u Owen Bonello. Il-film mistenni jitlesta sal-aħħar ta' din is-sena, u se jintwera wkoll f'diversi festivals internazzjonali. Ritratt: Daniel Borg Photography Filmat: Reel8 Productions